Japanese chin

**Japanese chin** () on japanilainen kääpiökoirarotu, joka kuuluu FCI:n roturyhmään 9. Vuosina 2020–2025 Suomessa syntyi japanese chinin pentuja noin viisikymmentä vuosittain.

## Ulkonäkö
Pää on pyöreä ja leveä, kuono on lyhyt, silmät suuret ja pyöreät. Runko on neliömäinen, joskin nartut ovat rungoltaan hieman uroksia pitempiä. Karvapeite on pitkä, suora ja silkkinen; koko runko naamaa lukuun ottamatta on runsaan karvan peittämä. Väritys on joko mustavalkoinen tai punavalkoinen; leveä päälaelta kuonoon ulottuva valkoinen läsi on toivottava ominaisuus. Säkäkorkeus on noin 25&nbsp;cm, narttu on urosta hieman pienempi.

## Luonne ja käyttäytyminen
Luonteeltaan japanese chin on lempeä, eloisa, leikkisä, kiltti ja tottelevainen. Chineillä ei varsinaisesti ole miellyttämisenhalua, mutta oikealla motivoinnilla, esimerkiksi makupaloilla saat chinin mielenkiinnon heräämään. Rotu sopiii hyvin kaupunkiolosuhteisiin. 

## Alkuperä
Rodun juuret juontavat vuoteen 732, jolloin Korean hallitsijat antoivat sen esi-isiä lahjaksi Japanin hoviin. Seuraavan vuosisadan aikana Japaniin tuotiin vielä paljon lisää rodunedustajia. Lisäksi Tang-dynastian (618–910) aikana Kiinassa ja Bohain-dynastian (698–926) aikana Koreassa palvelleet japanilaiset lähettiläät toivat kotimaahansa palatessaan mukanaan paikallisia yksilöitä. Vuosien 1680–1709 aikana chinejä kasvatettiin Edon linnassa "koristekoiriksi".

Englantiin ensimmäinen rodunedustaja saapui vuonna 1613 brittikapteeni Searlesin mukana ja Yhdysvaltoihin useampia yksilöitä vuonna 1853 Yhdysvaltojen laivaston kommodori Perryn mukana – näistä jälkimmäisistä kaksi annettiin lahjaksi kuningatar Viktorialle. Vuodesta 1868 alkaen rotu onkin ollut erityisesti aatelisnaisten suosiossa.

## Hoito
Japanese chinin turkki on pitkä ja silkkinen, mutta sen turkinhoito ei ole kovin hankalaa. Pysyäkseen kunnossa turkki vaatii kuitenkin säännöllistä ja perusteellista hoitoa. Pesu kuukauden parin välein on tarpeen ja harjaus pari kertaa viikossa.

## Terveys
Rodun keskimääräinen elinikä on noin 10 vuotta, kun tarkastellaan vuosina 2011–2025 kuolleita rodun edustajia. Tyypillisimmät kuolinsyyt ovat sydänsairaudet, vanhuus ja syöpäsairaudet. Japanese chinin tyypillisimmät terveysongelmat ovat parodontiitti, patellaluksaatio, muutamat silmäsairaudet, sydänsairaudet sekä hengitysteihin liittyvät ongelmat.

Johtuen japanese chinin pienestä koosta on rodulla alttius parodontiittiin eli hampaiden kiinnityskudoksen tulehdukselliseen sairauteen. Sairautta voi jonkun verran ennaltaehkäistä hampaiden harjaamisella.

Eriasteista patellaluksaatiota esiintyy jopa noin 32 %:lla rodun edustajista, kun tarkastellaan vuosina 2015–2025 tutkittuja japanese chinejä. Patellaluksaatio saattaa vaatia leikkaushoitoa.  

Yksi japanese chinin tyypillisimpiä kuolinsyitä ovat sydänsairaudet. Krooninen mitraaliläpän myksomatoosi rappeuma on yksi yleisimmistä koirien sydänsairauksista. Tätä läppävikaa esiintyy yleisesti pienikokoisilla koiraroduilla ja se yleensä alkaa vasta vanhemmalla iällä. Sydämen vajaatoiminta todetaan sydämen kuuntelun avulla, mutta tarkkaan diagnoosiin päästään vasta sydämen ultraäänitutkimuksen avulla.

Erilaisista silmäsairauksista rodulla esiintyy ylimääräisiä ripsiä (distichiasis), kaihia, keratiittia ja silmäluomen kiertymistä sisäänpäin. Japanese chinin PEVISA-ohjelmassa on pakollinen lonkkakuvauslausunto, kyynärkuvauslausunto, selkälausunto ja silmälausunto.

Osa japanese chinille tyypillisistä terveysongelmista on yhteydessä rodulle jalostettuun ulkomuotoon. Japanese chinille on jalostettu lyhyt kuono ja kallo, mikä aiheuttaa myös suurentunutta alttiutta hengitysteiden ongelmiin (brakykefaalinen oireyhtymä).

Japanese chinit ovat keskimääräistä rotukoiraa sisäsiittoisempia. Geenitutkimuksessa vähiten sisäsiittoisen koirarodun sisäsiittoisuusluku oli jonkun verran alle 10 %. Täysin eri sukulinjoista peräisin olevien serkusten jälkeläisen sisäsiittoisuusluku on 0,0625 ja täyssisarusten jälkeläisellä luku on vastaavasti 0,25, mikä on melkein sama, mitä keskimääräisellä rotukoiralla on havaittu geenitutkimuksissa. Japanese chinin jälkeläisen luku on geenitutkimuksissa ollut 0,33. Yleisellä tasolla sisäsiittoisuus lisää sairastavuutta ja heikentää rodun elinvoimaa.

## Katso myös

* Shih tzu
* Chihuahua
* Japaninpystykorva

## Lähteet

* Japanese Chin Finland ry
* KoiraNet-jalostustietojärjestelmä

### Viitteet:

## Aiheesta muualla

* Rotumääritelmä (Suomen Kennelliitto, pdf)
* Japanese chin -alajaosto